Ocenenie za mimoriadny prínos jednotlivca či mimovládnej inštitúcie k ochrane ľudských práv bude Rada Európy udeľovať každý rok.
Lukašenkov väzeň Ales Bjaljacký založil v Bielorusku organizáciu Vjasna, ktorá pomáha obetiam politickej perzekúcie zo strany tamojšieho režimu. Keďže je v súčasnosti vo väzení pre daňové podvody, zastupovala ho v Štrasburgu jeho manželka Natalija Pinčuková.
"Ales bojuje za ľudské práva a demokraciu už dlhé roky. Túto cestu si zvolil ako veľmi mladý. I preto založil organizáciu Vjasna," oznámila dojatá Pinčuková s tým, že jej manžel má vo väzení veľmi ťažké podmienky a dozorcovia mu neumožnia ani kontakt s rodinou.
Parlamentné zhromaždenie Rady Európy cenu udelilo spoločne s predstaviteľmi Charty 77 a Knižnice Václava Havla. Okrem trofeje a diplomu získava jej laureát i finančnú čiastku vo výške 60-tisíc eur.
Cena Václava Havla nahradila doterajšiu Cenu Parlamentného zhromaždenia Rady Európy, ktorá sa udeľovala jedenkrát za dva roky od roku 2007.
Bieloruský disident Bjaljacký je tento rok nominovaný i na prestížnu Sacharovovu cenu.